Slik jakter politiet på gjerningsmennene
Fredag 27. september klokka 23.00: Pubeieren og firebarnsfaren Mohammad Arshad (52) ringte hjem til kona og fortalte at han var på vei hjem til familiens enebolig på Manglerud. 52-åringen har vært på jobb ved Waldermars pub & café i Oslo sentrum. Lørdag 28. september klokka 00.28: En tilfeldig forbipasserende fant firebarnsfaren livløs i gata utenfor familiens hjem. Tilbake i veien lå tre sandaler og en blodpøl etter angrepet. Kjøreturen fra puben på St. Hanshaugen til boligen på Manglerud er på vel syv kilometer, og tar om lag ni minutter dersom trafikken er normal. - Vi arbeider med å avklare den nøyaktig reiseruten avdøde har tatt, sier politiadvokat Hans-Christian Ingebrigtsen til VG. Tidsrommet på halvannen time står sentralt i etterforskningen ved Seksjonen for volds- og seksualforbrytelser i Oslo politidistrikt. De har styrket etterforskningen og opprettet flere underprosjekter for å oppklare drapsmysteriet. Hva som er temaet for prosjektgruppene kan forandre seg underveis. - Dette er en metode vi bruker for å kunne etterforske større saker på en håndterbar måte. Det er mye informasjon som skal analyseres, påpeker Ingebrigtsen.Politiet ønsker kontakt med bilister som var innenfor et avgrenset geografisk område om drapsnatta for å luke bort biler som hører til der og undersøke om det er biler som ikke har tilknytning til Manglerud. I tillegg ønsker politiet kontakt med personer med observasjoner som kan være interessante.Politiet har innhentet teledata fra basestasjoner på Manglerud fra kvelden og natten da 52-åringen ble angrepet. Materialet vil være sentralt for etterforskerne som kartlegger bevegelser i området. Politiet har også hentet inn data fra bomstasjoner og overvåkningsvideoer - som en del av kartleggingen av fornærmedes og gjerningspersonenes bevegelser. Banktransaksjoner, kommunikasjon på sosiale medier og databeslag kan også gi politiet interessante elektroniske spor.Krimteknikere har saumfart åstedet etter biologiske spor som kan ha blitt avgitt fra gjerningspersonene. I tillegg har de sendt inn fornærmedes klær til analyse i jakten på spor etter personene som står bak angrepet.I løpet av de fem-seks første dagene av etterforskningen har politiet avhørt over 50 vitner - deriblant familie, venner og kolleger av 52-åringen. Politiet ønsker ikke å kommentere detaljer fra avhørene.Etter det VG får opplyst, har politiet sirklet inn et knippe navngitte menn i en norsk-pakistansk gjeng som er mer eller mindre oppløst. Flere av dem er kjenninger av politiet og har tidligere blitt domfelt for vold, narkotika, trusler, innbrudd og ran. Sentrale skikkelser i miljøet har blitt avhørt som vitner, og de skal også ha blitt bedt om å legge igjen mobiltelefonene sine slik at politiet kan sjekke deres bevegelser om drapsnatta. - Vi er kjent med konflikter i dette miljøet, men vi låser oss ikke i noe spor, sier politioverbetjent Egil Kulseth. Det skal ha vært flere episoder med vold og trusler mellom disse personene og en mann i 52-åringes krets. Etter det VG får opplyst, skal den drepte 52-åringen ha engasjert seg i konflikten for å roe den ned, men han skal ikke ha hatt noen rolle. Én av politiets teorier er likevel at mannens innblanding kan settes i sammenheng med det dødelige angrepet.Etter det VG får opplyst, har politiet tatt beslag i flere biler på ulike adresser både i og utenfor Oslo. Politiet ønsker ikke å kommentere detaljer rundt disse beslagene. Politiet har fått inn en del tips og opplysninger i saken, men ønsker mer. - Vi ønsker mer oppmerksomhet rundt dette. Alle som har opplysninger kan kontakte politiet, sier Ingebrigtsen.
Det tok vel 90 minutter fra Mohammad Arshad (52) ringte til kona og sa han var på vei hjem, til 52-åringen ble funnet livløs i gata utenfor familiens bolig på Manglerud i Oslo.